*Projekts*

LATVIJAS REPUBLIKAS MINISTRU KABINETS

2015. gada\_\_\_\_\_\_\_\_\_\_ Noteikumi Nr.\_\_\_

 Rīga (prot.Nr.\_\_ \_\_.§)

**Dabasgāzes piegādes un lietošanas noteikumi**

Izdoti saskaņā ar [Enerģētikas likuma](http://likumi.lv/doc.php?id=108834) 42.1 panta pirmo daļu, 42.3 pantu

# I. Vispārīgie jautājumi

1. Noteikumi nosaka:
	1. kārtību, kādā dabasgāzes lietotājam (turpmāk – lietotājs) piegādā dabasgāzi, sadales sistēmas operatora (turpmāk – sistēmas operators), dabasgāzes tirgotāja un lietotāja tiesības un pienākumus dabasgāzes piegādē un lietošanā, kā arī kārtību un gadījumus, kādos sistēmas operators drīkst pārtraukt dabasgāzes piegādi lietotājiem;
	2. kārtību, kādā sistēmas operators nosaka faktiski patērētās dabasgāzes daudzumu, kā arī kompensācijas apmēru un aprēķināšanas kārtību, ja tiek konstatēts, ka lietotājs ir pārkāpis šos noteikumus vai dabasgāzes piegādes līgumu, un tā rezultātā lietotājam ir samazināts patērētās dabasgāzes uzskaitītais daudzums vai radīta iespēja dabasgāzi patērēt bez maksas;
	3. nokavējuma procentu apmēru, ko lietotājs maksā tirgotājam un sistēmas operatoram par katru maksājuma kavējuma dienu.
2. Noteikumos lietotie termini:
	1. atbildīgā persona par gāzes saimniecību – persona, kura saskaņā ar standarta LVS 445–1:2011 „Dabasgāzes sadales sistēmas un lietotāja dabasgāzes apgādes sistēmas ar maksimālo darba spiedienu līdz 1,6 MPa (16 bar) ekspluatācija un tehniskā apkope. 1.daļa: Vispārīgās prasības” noteikumiem ir atestēta darbam ar lietotāja dabasgāzes apgādes sistēmām un gāzes iekārtām un nodrošina šo sistēmu un iekārtu drošu ekspluatāciju;
	2. atļautais maksimālais dabasgāzes patēriņš stundā – lielākais dabas­gā­zes daudzums, ko lietotājs drīkst izmantot saskaņā ar sistēmas operatora un lietotāja noslēgto dabasgāzes piegādes līgumu;
	3. avārija – notikums (dabasgāzes apgādes sistēmas bojājums, sprādziens, uzliesmojums u.c.), kas radies dabasgāzes apgādes sistēmā tehnisku defektu, nepareizas ekspluatācijas vai citu neparedzētu faktoru iedarbības dēļ un kas apdraudējis vai radījis kaitējumu cilvēku veselībai, dzīvībai, mantai un videi, tostarp zaudējumus;
	4. avārijas situācija – dabasgāzes apgādes sistēmas bojājumi vai citi neparedzēti faktori, kuri var apdraudēt cilvēka veselību, dzīvību, mantu un vidi vai radīt kaitējumu, tostarp zaudējumus;
	5. dabasgāzes aparāts – aparāts, kurā kā kurināmais tiek izmantota dabasgāze;
	6. dabasgāzes apgādes sistēmas piederības robeža – piederības un atbildības dalījuma vieta starp sistēmas operatora un lietotāja dabasgāzes ap­gādes sistēmām;
	7. dabasgāzes iekārta – iekārta no noslēgierīces pirms gāzes aparāta līdz dūmgāzu novadīšanas ierīces izejai. Dabasgāzes iekārta sastāv no gāzesvada, kas savieno gāzes aparātu un noslēgierīci pirms tā, gāzes aparāta, dabasgāzes sadegšanai nepieciešamā gaisa pievadīšanas un dūmgāzu novadīšanas ierīcēm;
	8. dabasgāzes piegādes līgums – līgums, ko slēdz sistēmas operators ar lietotāju par pakalpojumu, kas ietver dabasgāzes uzglabāšanu, pārvadi, sadali, tirdzniecību un citus pakalpojumus, kas nepieciešami, lai nodrošinātu dabasgāzes piegādi lietotājam, sniegšanu;
	9. dabasgāzes pieslēguma līgums – līgums, ko slēdz sistēmas operators ar lietotāju par sistēmas pieslēguma ierīkošanu;
	10. dabasgāzes norēķinu uzskaites mēraparāts – mērīšanas līdzeklis vai mērīšanas līdzekļu sistēma dabasgāzes patēriņa uzskaitei norēķinu vajadzībām, atļautā maksimālā dabasgāzes patēriņa stundā un dabasgāzes parametru kontrolei;
	11. gazificēts objekts - dabasgāzes apgādes sistēmai pieslēgta būve vai tās daļa, kā arī iekārta;
	12. gazificētā objekta īpašnieks – persona, kura ir ieguvusi gazificētā objekta īpašuma tiesības un kura atbilst Civillikumā vai Nekustamā īpašuma valsts kadastra likumā noteiktajam īpašnieka jēdzienam;
	13. lietotājs – fiziska vai juridiska persona, kura no sistēmas operatora pērk dabasgāzi izlietošanai savā īpašumā, valdījumā vai lietojumā esošajā gazificētajā objektā (tostarp mājsaimniecības lietotājs) vai kura no sistēmas operatora pērk sistēmas pakalpojumu;
	14. lietotāja dabasgāzes apgādes sistēma – piederības robežas lietotāja pusē ierīkoto gāzesvadu, noslēgierīču, dabasgāzes iekārtu un citu tehnisko ietaišu kopums lietotāja apgādei ar dabasgāzi;
	15. mājsaimniecības lietotājs – lietotājs, kas ir fiziska persona, kura pērk un izlieto dabasgāzi savā mājsaimniecībā paša vajadzībām (galapatēriņam), izņemot komercdarbības vai cita veida profesionālās darbības vajadzībām;
	16. norēķinu periods – laikposms, par kuru veic norēķinus;
	17. norēķinu uzskaites mēraparāts – komercuzskaites mēraparāts vai mēraparātu sistēma patērētās dabasgāzes daudzuma, atļautā maksimālā dabasgāzes patēriņa stundā un dabasgāzes parametru kontrolei un uzskaitei norēķinu vajadzībām;
	18. normālkubikmetrs (nm3) – ar norēķinu uzskaites mēraparātu fiksētais patērētās dabasgāzes daudzums, kas pārrēķināts atbilstoši noteiktiem dabasgāzes bāzes stāvokļa parametriem (temperatūra 20 °C, spiediens 1,01325 x 105 Pa);
	19. plomba – ražotāja, sistēmas operatora vai inspicēšanas institūcijas uzstādīts aizsardzības līdzeklis (tostarp uzlīme, atzīme, zīmoga reljefa nospiedums, kniede u.c.), lai nepieļautu un konstatētu iejaukšanos vai mēģinājumu iejaukties dabasgāzes apgādes sistēmā, dabasgāzes norēķinu uzskaites mēraparāta vai ar to saistītu telemetrijas un telemehānikas sistēmu darbībā;
	20. sadales sistēmas pakalpojums - dabasgāzes transportēšana, kas neietver dabasgāzes tirdzniecību, pa augsta, vidēja un zema spiediena sadales vadiem, lai to piegādātu dabasgāzes lietotājiem;
	21. sistēmas operators ­– šo noteikumu izpratnē arī dabasgāzes tirgotājs;
	22. sistēmas pakalpojuma līgums – līgums, ko slēdz sistēmas operators ar lietotāju par sadales sistēmas pakalpojuma un citu pakalpojumu sniegšanu;
	23. tehniskā apkope – gāzesvadu, ierīču, dabasgāzes iekārtu, kā arī citu dabasgāzes apgādes sistēmas ierīču tehniskā stāvokļa pārbaude, regulēšana un citu darbību veikšana, kuras uztur tās darbspējīgā kārtībā;
	24. tehniskā uzraudzība – tehniskās apkopes veids, kam jānodrošina gāzesvadu un to ierīču tehniskā stāvokļa noteikšana un novērtēšana, savlaicīga bojājumu atklāšana un kontrole, lai novērstu avārijas un avārijas situāciju rašanos.

# II. Lietotāja dabasgāzes apgādes sistēmas lietošana

1. Sistēmas operators jaunu gazificējamo objektu dabasgāzes apgādes sistēmai pieslēdz saskaņā ar normatīvajos aktos noteiktā kārtībā apstiprinātiem dabasgāzes sistēmas pieslēguma noteikumiem pēc tam, kad lietotājs noslēdzis dabasgāzes pieslēguma līgumu.
2. Lietotājs nodrošina to, ka lietotāja dabasgāzes apgādes sistēma pirms tās nodošanas ekspluatācijā ir izturējusi visas normatīvajos aktos noteiktās stiprības un hermētiskuma pārbaudes un ka dabasgāzes iekārtu ar centralizētu dūmgāzu novadīšanu, dūmgāzu novadīšanas cauruļu un to montāžas atbilstība normatīvo aktu prasībām, dūmvadu tehniskais stāvoklis un pieslēgums dūmvadam ir apliecināti ar sertificēta dūmvadu tīrītāja aktu.
3. Pirms dabasgāzes pirmreizējas ielaišanas lietotāja dabasgāzes apgādes sistēmā persona, kura veic dabasgāzes pirmreizēju ielaišanu, veic lietotāja instruktāžu par dabasgāzes apgādes sistēmas lietošanu, pienākumu ievērot šajos noteikumos paredzētās prasības dabasgāzes apgādes sistēmas lietošanai, kā arī par lietotāja atbildību par šo prasību neievērošanu.
4. Lietotāja pienākums ir nodrošināt, ka lietotāja dabasgāzes apgādes sistēma, tostarp dabasgāzes iekārtas, tiek uzstādītas un nodotas ekspluatācijā normatīvajos aktos noteiktajā kārtībā un visā ekspluatācijas laikā atbilst normatīvajos aktos, standartā LVS 445-1:2011„Dabasgāzes sadales sistēmas un lietotāja dabasgāzes apgādes sistēmas ar maksimālo darba spiedienu līdz 1,6 MPa (16 bar) ekspluatācija un tehniskā apkope. 1.daļa: Vispārīgās prasības”, standartā LVS 445-1:2011/A1:2012 “Dabasgāzes sadales sistēmas un lietotāja dabasgāzes apgādes sistēmas ar maksimālo darba spiedienu līdz 1,6 MPa (16 bar) ekspluatācija un tehniskā apkope. 1. daļa: Vispārīgās prasības”, standartā LVS 445-2:2011 „Dabasgāzes sadales sistēmas un lietotāja dabasgāzes apgādes sistēmas ar maksimālo darba spiedienu līdz 1,6 MPa (16 bar) ekspluatācija un tehniskā apkope. 2.daļa: Apkopes termiņi, darbu apraksts un to izpildes dokumentācija” un standartā LVS 445-2:2011/A1:201 “Dabasgāzes sadales sistēmas un lietotāja dabasgāzes apgādes sistēmas ar maksimālo darba spiedienu līdz 1,6 MPa (16 bar) ekspluatācija un tehniskā apkope. 2. daļa: Apkopes termiņi, darbu apraksts un to izpildes dokumentācija” (turpmāk – standarti) noteiktajām prasībām.
5. Lietotājs nodrošina, ka dabasgāzes apgādes sistēmas uzstādīšanu, tehnisko apkalpi, apkopi, remontu un tehnisko uzraudzību veic sertificēti speciālisti saskaņā ar normatīvajiem aktiem, kas nosaka dabasgāzes apgādes sistēmas tehniskās ekspluatācijas un drošības prasības, un standartiem. Sertificēti speciālisti visus ar lietotāja dabasgāzes apgādes sistēmas tehnisko apkalpi, apkopi, remontu un tehnisko uzraudzību saistītos darbus veic normatīvajos aktos noteiktajā kārtībā un to dokumentē.
6. Lietotājs nodrošina, ka šo noteikumu 6. un 7. punktā minētos pienākumus izpilda jebkura persona, kura ekspluatē lietotāja dabasgāzes apgādes sistēmu.
7. Visus ar lietotāja dabasgāzes apgādes sis­tēmas tehnisko apkalpi un apkopi, remontu, rekonstrukciju un tehnisko uzraudzību saistītos izdevumus sedz lietotājs.
8. Lietotājs, kas nav mājsaimniecības lietotājs, gazificētajā objektā, kas ir rūpnieciska vai publiska būve, kā arī citos gazificētajos objektos, ja tajos ir uzstādīts dabasgāzes aparāts ar kopējo nominālo siltuma jaudu virs 130kW, rakstveidā norīko un pastāvīgi nodrošina atbilstoši atestētu atbildīgo personu par gāzes saimniecību.
9. Atbildīgajai personai par gāzes saimniecību gazificētajā objektā papildu standartos noteiktajiem pienākumiem ne retāk kā vienu reizi gadā ir pienākums veikt rūpīgu lietotāja dabasgāzes apgādes sistēmas pārbaudi un veikt instruktāžu personām, kuras ekspluatē lietotāja dabasgāzes apgādes sistēmu, par dabasgāzes apgādes sistēmas lietošanu, kā arī pienākumu ievērot šajos noteikumos paredzētās prasības dabasgāzes apgādes sistēmas lietošanai. Atbildīgā persona par gāzes saimniecību sniedz lietotājam rakstveida atzinumu par pārbaudes rezultātiem un veikto instruktāžu. Atzinumā iekļauj informāciju par lietotāja dabasgāzes apgādes sistēmas atbilstību normatīvo aktu prasībām, priekšnosacījumus lietotāja dabasgāzes apgādes sistēmas turpmākai drošai ekspluatācijai, kā arī pievieno dokumentu, kas apliecina veikto instruktāžu.
10. Lietotājs bez sistēmas operatora atļaujas nedrīkst lietotāja dabasgāzes apgādes sistēmai pievienot cita lietotāja dabasgāzes apgādes sistēmu vai pārtraukt dabasgāzes pastāvīgu lietošanu, patvaļīgi atvienojot dabasgāzes iekārtas.
11. Lietotājam ir pienākums saskaņot ar sistēmas operatoru lietotāja dabasgāzes apgādes sistēmas (arī gāzesvadu, pa kuriem piegādā dabasgāzi citiem lietotājiem) atvienošanu, remontu un to pievienošanu pēc remonta, kā arī jaunu lietotāja dabasgāzes apgādes sistēmu pievienošanu vai nomaiņu.
12. Lietotājam ir pienākums normatīvajos aktos noteiktajā kārtībā nodrošināt periodisku gazificētā objekta ventilācijas sistēmas un dūmkanālu pārbaudi un tīrīšanu. Lietotājs nodrošina, ka gazificētajā objektā esošo ventilācijas sistēmu un dūmkanālu tehniskā stāvokļa uzturēšanu veic sertificēts speciālists.
13. Ja lietotāja dabasgāzes apgādes sistēmā konstatēta dabasgāzes noplūde, izveidojusies avārijas situācija vai notikusi avārija, lietotājam nekavējoties jāziņo par to sistēmas operatoram un jānodrošina sistēmas operatora pārstāvju iekļūšanu gazificētajā objektā.
14. Lietotājam nekavējoties jāziņo sistēmas operatoram par dabasgāzes piegādes pārtraukumu.
15. Lietotājam ir pienākums ievērot gāzesvadu, gāzapgādes iekārtu un būvju aizsargjoslās noteiktos aprobežojumus un nodrošināt brīvu pieeju un piebraukšanu gāzesvadiem, gāzapgādes iekārtām un būvēm, lai remontētu, pievienotu vai atvienotu dabasgāzes apgādes sistēmu vai veiktu tās tehnisko apkalpi, apkopi un tehnisko uzraudzību.
16. Par dzīvojamās mājas koplietošanas telpās un citās kopīpašumā esošajās telpās izvietoto dabasgāzes iekšējo gāzvadu sistēmu tehnisko stāvokli, dzīvojamās mājas koplietošanas telpās ievadīto dabasgāzes inženierkomunikāciju ievadu noblīvējumu stāvokli, kā arī par periodisku pagrabu vēdināšanu un ventilācijas sistēmu un dūmkanālu tehniskā stāvokļa atbilstību normatīvajos aktos noteiktajām prasībām ir atbildīgs dzīvojamās mājas īpašnieks vai tiesiskais valdītājs.
17. Lietotājs pieņem lēmumu par nepieciešamo dabasgāzes apgādes drošumu un ja nepieciešams, par cita kurināmā izmantošanu dabasgāzes piegādes pārtraukumu laikā.
18. Ja atbilstoši tehnoloģiskajam procesam gazificētajā objektā izvietotajām iekārtām ir nepieciešama nepārtraukta kurināmā piegāde, lietotājs dabasgāzes apgādes pārtraukuma laikā nodrošina un izmanto citu kurināmo.
19. Lietotājs, kā arī dzīvojamās mājas īpašnieks vai tiesiskais valdītājs ir atbildīgs par sekām, kas radušās šo noteikumu II. nodaļā noteikto prasību dabasgāzes apgādes sistēmas lietošanai neievērošanas dēļ.

# III. Dabasgāzes piegāde

1. Dabasgāzes piegāde lietotājam līdz dabasgāzes apgādes sistēmas piederības robežai notiek saskaņā ar šiem noteikumiem un sistēmas operatora un lietotāja noslēgto dabasgāzes piegādes līgumu vai sistēmas pakalpojuma līgumu.
2. Sistēmas pakalpojuma līgumu ar sistēmas operatoru slēdz lietotājs, kas nav mājsaimniecības lietotājs, ja lietotājam ir nepieciešams saņemt sadales sistēmas pakalpojumu par dabasgāzi, kuru nepiegādā dabasgāzes piegādes līguma ietvaros.
3. Gazificētajos objektos par dabasgāzes apgādes sistēmas piederības robežu tiek noteikta vieta uzreiz aiz ievada noslēg­ierīces, ja dabasgāzes piegādes līgumam vai sistēmas pakalpojuma līgumam nav pievienots robežakts, kurā ir noteikta cita dabasgāzes apgādes sistēmas piederības robeža.
4. Dabasgāzes piegādes līgumā jānorāda informācija par līgumslēdzēju pusēm, līguma darbības termiņš, līguma pirmstermiņa izbeigšanas kārtība, atļautais maksimālais dabasgāzes patēriņš stundā, dabasgāzes uzskaites kārtība, norēķinu kārtība un veidi, pretenziju un jautājumu iesniegšanas un izskatīšanas kārtība, informācija par to, kur iespējams iepazīties ar dabasgāzes apgādes tarifiem, kā arī kontaktinformācija un cita nepieciešamā informācija.
5. Sistēmas pakalpojuma līgumā jānorāda informācija par līgumslēdzēju pusēm, līguma darbības termiņš, līguma pirmstermiņa izbeigšanas kārtība, sadales sistēmas pakalpojuma (turpmāk – sistēmas pakalpojums) sniegšanas kārtība, palīgpakalpojumu, tai skaitā balansēšanas, sniegšanas kārtība, piemērojamais sistēmas pakalpojuma tarifs, sistēmas pakalpojumu uzskaites kārtība, norēķinu kārtība un veidi, pretenziju iesniegšanas un izskatīšanas kārtība, pušu atbildība un sankcijas, kā arī kontaktinformācija un cita nepieciešamā informācija.
6. Dabasgāzes piegādes līgumā un sistēmas pakalpojuma līgumā, lietotājam un sistēmas operatoram abpusēji vienojoties, var iekļaut papildu noteikumus un nosacījumus, kas nav minēti šajos noteikumos.
7. Sistēmas pakalpojuma līgumu ar sistēmas operatoru slēdz lietotājs, kas nav mājsaimniecības lietotājs, ja lietotājam ir nepieciešams saņemt sadales sistēmas pakalpojumu par dabasgāzi, kuru nepiegādā dabasgāzes piegādes līguma ietvaros.
8. Ja dabasgāzes piegādes līgums vai sistēmas pakalpojuma līgums nav noslēgts, zaudējis spēku vai atzīts par spēkā neesošu un gazificētā objekta īpašnieks vai tiesiskais valdītājs liedzis sistēmas operatora pārstāvju iekļūšanu gazificētajā objektā dabasgāzes piegādes pārtraukšanai, par šajos noteikumos lietotājam paredzēto saistību izpildi, tostarp par samaksu par saņemto dabasgāzi laika periodā, kurā līgums nav bijis spēkā, atbild šā gazificētā objekta īpašnieks vai tiesiskais valdītājs.
9. Par dabasgāzes piegādes līguma un sistēmas pakalpojuma līguma izbeigšanu lietotājs informē sistēmas operatoru vismaz trīsdesmit dienas pirms līguma izbeigšanas šajos noteikumos un līgumā noteiktajā kārtībā. Lietotājs paziņo sistēmas operatoram dabasgāzes norēķinu uzskaites mēraparāta rādījumu sistēmas operatora noteiktajā veidā vai nodrošina sistēmas operatora pārstāvju iekļūšanu gazificētajā objektā dabasgāzes norēķinu uzskaites mēraparātu rādījumu nolasīšanai, kā arī nodrošina sistēmas operatora pārstāvju iekļūšanu gazificētajā objektā dabasgāzes piegādes pārtraukšanai. Puses noteiktajā termiņā veic galīgo norēķinu par saņemto dabasgāzi, sistēmas operatora sniegtajiem sistēmas pakalpojumiem un veic citus ar dabasgāzes piegādes līguma un sistēmas pakalpojuma līguma izpildi saistītos maksājumus.
10. Mājsaimniecības lietotājam ir tiesības rakstveidā prasīt dabasgāzes piegādes līguma izbeigšanu, ja vienlaikus ar dabasgāzes piegādes līguma izbeigšanu cits lietotājs ar sistēmas operatoru noslēdz jaunu dabasgāzes piegādes līgumu, turpinot saņemt dabasgāzi.
11. Sistēmas operatoram ir tiesības vienpusēji izbeigt dabasgāzes piegādes līgumu, par to rakstiski nosūtot paziņojumu lietotājam uz līgumā norādīto adresi, ja:
	1. mājsaimniecības lietotājs ir pieprasījis sistēmas operatoram pārtraukt dabasgāzes piegādi gazificētajā objektā uz laiku, nepārtraucot dabasgāzes piegādes līguma darbību, un sistēmas operators ir saņēmis lūgumu no citas personas, kurai ir gazificētā objekta īpašuma, valdījuma vai lietošanas tiesības, atjaunot dabasgāzes piegādi gazificētajā objektā un noslēgt ar šo personu līgumu, un 15 dienu laikā pēc sistēmas operatora paziņojuma nosūtīšanas no mājsaimniecības lietotāja nav saņemts apliecinājums par vēlmi turpināt lietot dabasgāzi;
	2. dabasgāzes piegāde lietotājam ir pārtraukta šo noteikumu 72.2. apakšpunktā paredzētajos gadījumos.
12. Ja lietotājs tā dabasgāzes apgādes sistēmu ir nodevis citai personai un par to nav informējis sistēmas operatoru un šajos noteikumos paredzētajā kārtībā nav izbeidzis dabasgāzes piegādes līgumu, lietotājs ir atbildīgs par samaksu par saņemto dabasgāzi līdz dienai, kad noslēgts dabasgāzes piegādes līgums ar jauno lietotāju.
13. Palielināt atļauto maksimālo dabasgāzes patēriņu stundā, pārsniedzot dabasgāzes piegādes līgumā vai sistēmas pakalpojuma līgumā noteikto apjomu, drīkst tikai ar sistēmas operatora atļauju saskaņā ar normatīvajos aktos noteiktā kārtībā apstiprinātiem pieslēguma noteikumiem pēc tam, kad dabasgāzes piegādes līgumā vai sistēmas pakalpojuma līgumā ir izdarīti attiecīgi grozījumi.

# IV. Dabasgāzes uzskaite, lietošanas un uzskaites kontrole

1. Sistēmas operatoram ir pienākums pieprasīt, lai lietotāja dabasgāzes apgādes sistēma ir aprīkota ar sistēmas operatora reģistrētiem dabasgāzes norēķinu uzskaites mēraparātiem. Jebkurai personai ir aizliegts ietekmēt dabasgāzes norēķinu uzskaites mēraparāta un ar to saistītu telemetrijas un telemehānikas sistēmu darbību.
2. Dabasgāzes norēķinu uzskaites mēraparāta pievienošanas shēmas izmaiņas, minēto ierīču nomaiņu, pārvietošanu, remontu un pārbaudi lietotājs saskaņo ar sistēmas operatoru.
3. Dabasgāzes norēķinu uzskaites mēraparāta pievienošanas vietai jābūt noplombētai ar sistēmas operatora plombu.
4. Dabasgāzes norēķinu uzskaites mēraparātu pēc uzstādīšanas, remonta vai pārbaudes pieņem ekspluatācijā normatīvajos aktos noteiktajā kārtībā, piedaloties lietotājam vai tā pārstāvim un sistēmas operatora pārstāvim. Sistēmas operators pārbauda dabasgāzes norēķinu uzskaites mēraparāta uzstādīšanas pareizību un komplektāciju, metroloģiskās atbilstības apliecinājumus saskaņā ar šo noteikumu 44. un 45.punktā norādītajām prasībām, noplombē pievienošanas vietas un sastāda par to aktu. Aktu paraksta lietotājs vai tā pārstāvis un sistēmas operatora pārstāvis.
5. Sistēmas operators dabasgāzes apjomu, kas norēķinu periodā transportēts dabasgāzes piegādes līguma un sistēmas pakalpojuma līguma ietvaros, nosaka, ievērojot dabasgāzes norēķinu uzskaites mēraparātu rādījumus, saskaņoto sistēmas pakalpojumu saņemšanas grafiku un sistēmas pakalpojumu līguma nosacījumus.
6. Lietotājs lietotāja dabasgāzes apgādes sistēmā papildu norēķinu dabasgāzes uzskaites mēr­aparātam var uzstādīt kontroles mēraparātus. Kontroles mēraparāti ir lietotāja īpašums, un to uzstādīšana ir jāsaskaņo ar sistēmas operatoru. Kontroles mēraparātus uzstāda lietotāja dabasgāzes apgādes sistēmā aiz dabasgāzes norēķinu uzskaites mēraparāta. Kontroles mēraparātu rādījumi nevar būt par pamatu norēķiniem par saņemto dabasgāzi.
7. Mājsaimniecības lietotāja dabasgāzes apgādes sistēmai uzstādītie dabasgāzes norēķinu uzskaites mēraparāti ir sistēmas operatora īpašums. Lietotāja, kas nav mājsaimniecības lietotājs, dabasgāzes apgādes sistēmai uzstādītie dabasgāzes norēķinu uzskaites mēraparāti ir lietotāja īpašums, izņemot gadījumu, ja tos pēc savas iniciatīvas ir iegādājies un uzstādījis sistēmas operators.
8. Par dabasgāzes norēķinu uzskaites mēraparātu iegādi, uzstādīšanu, nomaiņu, remontu, apkopi un verificēšanu atbild un ar to saistītos izdevumus sedz to īpašnieks.
9. Sistēmas operatoram ir tiesības lieto­tājam piegādātās dabasgāzes uzskaitei gazificētajā objektā par saviem līdzekļiem uzstādīt savu dabasgāzes norēķinu uzskaites mēraparātu, vai nomainīt lietotājam piegādātās dabasgāzes uzskaitei gazificētajā objektā uzstādīto dabasgāzes norēķinu uzskaites mēraparātu, kā arī aprīkot to vai lietotāja dabasgāzes norēķinu uzskaites mēraparātu ar telemetrijas vai telemehānikas sistēmu datu automatizētai attālinātai nolasīšanai, lai rādījumus izmantotu norēķinos par dabasgāzi.
10. Dabasgāzes norēķinu uzskaites mēraparāta īpašnieks ir atbildīgs par dabasgāzes norēķinu uzskaites mēraparāta atbilstību normatīvajiem aktiem par metroloģiskajām prasībām mērīšanas līdzekļiem.
11. Dabasgāzes norēķinu uzskaites mēraparāta īpašnieks ir atbildīgs par dabasgāzes norēķinu uzskaites mēraparātu atkārtotu verificēšanu saskaņā ar normatīvajiem aktiem par mērīšanas līdzekļu atkārtoto verificēšanu, verificēšanas sertifikātiem un verificēšanas atzīmēm, ievērojot verificēšanas periodiskumu, kas noteikts normatīvajos aktos par valsts metroloģiskajai kontrolei pakļauto mērīšanas līdzekļu sarakstu.
12. Sistēmas operatoram ir tiesības pieprasīt lietotājam, kas nav mājsaimniecības lietotājs, nomainīt gazificētajā objektā uzstādīto dabasgāzes norēķinu uzskaites mēraparātu, ja gazificētajā objektā uzstādītā dabasgāzes norēķinu uzskaites mēraparāta metroloģiskie rakturlielumi neatbilst faktiskajam dabasgāzes patēriņam gazificētajā objektā vai gazificētajā objektā uzstādītais dabasgāzes norēķinu uzskaites mēraparāts neatbilst normatīvajos aktos noteiktajām prasībām, tajā skaitā nenodrošina normatīvajos aktos par metroloģiskajām prasībām noteikto precizitāti. Lietotājam, kas nav mājsaimniecības lietotājs, ir pienākums nomainīt gazificētajā objektā uzstādīto dabasgāzes norēķinu uzskaites mēraparātu sistēmas operatora noteiktajā termiņā.
13. Ja mājsaimniecības lietotājam radušās šaubas par gazificētajā objektā uzstādītā dabasgāzes norēķinu uzskaites mēraparāta precizitāti, mājsaimniecības lietotājam ir tiesības rakstveidā pieprasīt, lai sistēmas operators nodrošina gazificētajā objektā uzstādītā dabasgāzes norēķinu uzskaites mēraparāta pirmstermiņa verificēšanu. Sistēmas operators minēto pirmstermiņa verificēšanu veic normatīvajos aktos noteiktā kārtībā akreditētā inspicēšanas institūcijā. Ja pēc mājsaimniecības lietotāja pieprasījuma veiktajā pirmstermiņa verificēšanā atzīst, ka:
	1. dabasgāzes norēķinu uzskaites mēraparāts bija lietošanai derīgs, izdevumus, kas saistīti ar dabasgāzes norēķinu uzskaites mēraparāta pirmstermiņa verificēšanu, kā arī sistēmas operatoram izdevumus par jauna dabasgāzes norēķinu uzskaites mēraparāta uzstādīšanu gazificētajā objektā sedz mājsaimniecības lietotājs;
	2. dabasgāzes norēķinu uzskaites mēraparāts nebija lietošanai derīgs, izdevumus, kas saistīti ar dabasgāzes norēķinu uzskaites mēraparāta pirmstermiņa verificēšanu sedz sistēmas operators.
14. Lai sistēmas operators varētu netraucēti izpildīt tam normatīvajos aktos, dabasgāzes piegādes līgumā vai sistēmas pakalpojuma līgumā noteiktos pienākumus un realizēt paredzētās tiesības, lietotājs nodrošina, ka dabasgāzes norēķinu uzskaites mēraparātu, kā arī ar tiem saistīto telemetrijas un telemehānikas sistēmu, izvietojums atbilst normatīvajos aktos noteiktajām prasībām, minētās ierīces ir brīvi pieejamas un uz tām netiek novietoti priekšmeti.
15. Lai uzstādītu, nomainītu vai kontrolētu dabasgāzes norēķinu uzskaites mēraparātus, kā arī ar tiem saistītas telemetrijas un telemehānikas sistēmas, nolasītu rādījumus un netraucēti izpildītu citus normatīvajos aktos, dabasgāzes piegādes līgumā vai sistēmas pakalpojuma līgumā noteiktos pienākumus un realizētu paredzētās tiesības, tostarp pārtrauktu dabasgāzes piegādi, sistēmas operatora pārstāvjiem ir tiesības, uzrādot dienesta apliecību, kurā norādītas šādas tiesības, piekļūt dabasgāzes apgādes sistēmai gazificētajā objektā. Lietotājam ir pienākums nodrošināt sistēmas opera­tora pār­stāvju piekļūšanu dabasgāzes apgādes sistēmai, lai veiktu minētos darbus.
16. Ja šo noteikumu 68.1. apakšpunktā minētajā kārtībā piekļūt mājsaimniecības lietotāja dabasgāzes apgādes sistēmai nav iespējams, mājsaimniecības lietotājs pēc sistēmas operatora pieprasījuma, kas veikts telefoniski, nosūtot īsziņu, izmantojot e-pakalpojumu portālu, vai rakstveidā, iespējami ātrāk paziņo laiku, kad var nodrošināt sistēmas operatora pārstāvjiem piekļuvi mājsaimniecības lietotāja dabasgāzes apgādes sistēmai.
17. Ja dabasgāzes apgādes sistēmai gazificētajā objektā, dabasgāzes norēķinu uzskaites mēraparātam nav iespējams piekļūt vai arī mājsaimniecības lietotājs šo noteikumu [50.punktā](http://likumi.lv/doc.php?id=185784&search=on#p79#p79) minētajā kārtībā nav paziņojis iespējamo piekļuves laiku, sistēmas operators var pārtraukt dabasgāzes piegādi attiecīgajā gazificētajā objektā vai turpmāk aprēķināt patērētās dabasgāzes daudzumu, pamatojoties uz gazificētajā objektā uzstādīto dabasgāzes iekārtu maksimālo iespējamo dabasgāzes patēriņu stundā vai ņemot vērā sistēmas operatora apstiprinātajā norēķinu kārtībā noteiktās diferencētās patēriņa normas.
18. Ja sistēmas operatora pārstāvju piekļuve lietotāja dabasgāzes apgādes sistēmai sistēmas operatoram normatīvajos aktos, dabasgāzes piegādes līgumā vai sistēmas pakalpojuma līgumā noteikto pienākumu netraucētai izpildei vai paredzēto tiesību realizācijai netiek nodrošināta šo noteikumu 67.1.apakšpunktā paredzētajā kārtībā, vai saskaņā ar šo noteikumu 50.punktu noteiktajā laikā, lietotājam ir pienākums segt izdevumus par sistēmas operatora atkārtotiem izbraukumiem uz attiecīgo gazificēto objektu.

80

81

1. Ja lietotājs dabasgāzi izmanto kā degvielu autotransportam, šāda dabasgāzes patēriņa uzskaitei ir nepieciešams atsevišķs dabasgāzes norēķinu uzskaites mēraparāts. Ja sistēmas operators konstatē, ka lietotājs autotransportam paredzētās dabasgāzes patēriņa uzskaitei nav uzstādījis atsevišķu dabasgāzes norēķinu uzskaites mēraparātu, sistēmas operators var pārtraukt dabasgāzes piegādi lietotājam, iepriekš par to nebrīdinot.

# V. Sistēmas operatora tiesības un pienākumi

1. Sistēmas operators saskaņā ar dabasgāzes piegādes līgumu nodrošina dabasgāzes piegādi lietotājam līdz dabasgāzes apgādes sistēmas piederības robežai.
2. Sistēmas operators dabasgāzi piegādā atbilstoši dabasgāzes piegādes līgumā noteiktajam apjomam un pieļaujamā dabasgāzes piegādes apjoma novirze nedrīkst atšķirties no dabasgāzes piegādes līgumā noteiktā. Pieļaujamā dabasgāzes kvalitātes parametru novirze nedrīkst atšķirties no šo noteikumu 1.pielikumā noteiktajiem parametriem.
3. Sistēmas operators nepārtraukti nodrošina sistēmas pakalpojumu starp dabasgāzes pārvades sistēmu un lietotāja gazificēto objektu dabasgāzes apjomiem, kuri piegādāti pārvades sistēmas pakalpojuma ietvaros.
4. Faktisko dabasgāzes piegādes pārtraukuma laiku nosaka atbilstoši dabasgāzes no­rēķinu uzskaites mēraparātu rādījumiem. Sistēmas operators un lietotājs, kas nav mājsaimniecības lietotājs, reģistrē faktisko dabasgāzes piegādes pārtraukuma laiku, norādot dabasgāzes piegādes pārtraukuma iemeslus.
5. Sistēmas operators ir atbildīgs par dabasgāzes avārijas dienesta uztu­rēšanu un tā materiāltehnisko nodrošinājumu, kā arī par avārijas lokalizēšanu.
6. Pēc lietotāja pieprasījuma sistēmas operators konsultē lietotāju par pieslēguma izveidei nepieciešamo darbu organizācijas kārtību, dabasgāzes lietošanu, uzskaiti, norēķiniem par dabasgāzi un tās kvalitāti. 27
7. Ja sistēmas operators konstatē lietotāja dabasgāzes apgādes sistēmas ierīkošanas vai ekspluatācijas neatbilstību dabasgāzes piegādes līguma vai normatīvo aktu prasībām, sistēmas operators par šo apstākli informē lietotāju, kā arī nosaka termiņu nepilnību novēršanai.
8. Sistēmas operatoram ir tiesības veikt gazificētā objektā uzstādītā dabasgāzes norēķinu uzskaites mēraparāta pirmstermiņa verificēšanu vai pārbaudi minēto ierīču ekspluatācijas laikā, ja rodas pamatotas aizdomas, ka dabasgāzes norēķinu uzskaites mēraparāts neatbilst noteiktajām prasībām vai ir bojāts. Sistēmas operators dabasgāzes norēķinu uzskaites mēraparāta pirmstermiņa verificēšanu vai pārbaudi veic normatīvajos aktos noteiktā kārtībā akreditētā inspicēšanas institūcijā vai nodod ekspertīzes veikšanai normatīvajos aktos noteiktā kārtībā sertificētam ekspertam. Ja veiktajā pirmstermiņa verificēšanā vai pārbaudē atzīst, ka dabasgāzes norēķinu uzskaites mēraparāts nebija lietošanai derīgs un tā bojājums ir radies, lietotājam neievērojot šajos noteikumos paredzētos pienākumus, izdevumus, kas saistīti ar dabasgāzes norēķinu uzskaites mēraparāta pirmstermiņa verificēšanu vai pārbaudi, kā arī sistēmas operatoram izdevumus par jauna dabasgāzes norēķinu uzskaites mēraparāta uzstādīšanu gazificētajā objektā, sedz lietotājs.
9. Sistēmas operatoram ir tiesības piekļūt lietotāja dabasgāzes apgādes sistēmai arī tad, ja dabasgāze gazificētajā objektā netiek lietota.
10. Ja sistēmas operatora rīcībā ir informācija, kas norāda uz dabasgāzes noplūdi vai avārijas situāciju lietotāja dabasgāzes apgādes sistēmā, dabasgāze gazificētajā objektā tiek lietota patvaļīgi vai tiek traucēta piekļuve dabasgāzes apgādes sistēmai gazificētajā objektā, kā rezultātā var notikt avārija vai tikt apdraudēta personu drošība vai dzīvība, vai sistēmas operatora rīcībā ir informācija, ka gazificētajā objektā tiek izdarīts noziedzīgs nodarījums, sistēmas operatora pārstāvim ir pienākums informēt Valsts policiju un tiesības pieaicināt policijas darbiniekus, lai likumā noteiktajā kārtībā jebkurā diennakts laikā iekļūtu lietotāja telpās vai teritorijā. Sistēmas operators nekavējoties informē lietotāju par iekļūšanu tā teritorijā vai telpās.
11. Sistēmas operatoram ar mērķi nodrošināt šajos noteikumos noteikto un dabasgāzes piegādes līgumos un sistēmas pakalpojuma līgumos pielīgto sistēmas operatora pienākumu un lietotāja saistību izpildi ir tiesības apstrādāt datus par personu – par fizisko personu personas vārdu, uzvārdu, personas kodu, deklarēto dzīves vietu, par juridisko personu tās nosaukumu, komersanta reģistrācijas numuru, juridisko adresi, kā arī finanšu informāciju un pārējo informāciju, kas ļauj identificēt personu, kas radījusi zaudējumus sistēmas operatoram vai lietojusi dabasgāzi gazificētajā objektā.

**VI. Lietotāja tiesības un pienākumi**

1. Lietotājs ir atbildīgs, ja lietotāja vainas dēļ ir traucēta dabasgāzes piegāde citiem lietotājiem.
2. Lietotājam ir pienākums:
	1. nodrošināt uzstādīto dabasgāzes norēķinu uzskaites mēraparātu un ar tiem saistītu telemetrijas un telemehānikas sistēmu un plombu saglabāšanu;
	2. nekavējoties, bet ne vēlāk kā 24 stundu laikā, ziņot sistēmas operatoram par konstatētajiem dabasgāzes norēķinu uzskaites mēraparātu un ar tiem saistītu telemetrijas vai telemehānikas sistēmu vai plombu bojājumiem;
	3. segt izdevumus, kas saistīti ar sistēmas operatoram nodarīto kaitējumu, tajā skaitā radītajiem zau­dējumiem, ja patvaļīgi ir izdarītas izmaiņas dabasgāzes apgādes sistēmā, ir sabojāta dabasgāzes apgādes sistēma, ir sabojāts dabasgāzes norēķinu uzskaites mēraparāts un ar to saistīta telemetrijas vai telemehānikas sistēma vai plombas;
	4. sistēmas operatora noteiktajā termiņā izpildīt šo noteikumu 60.punktā minētos sistēmas operatora rakstiskus norādījumus par izmaiņām lietotāja dabasgāzes apgādes sistēmas ierīkošanā vai ekspluatācijā, lai nodrošinātu dabasgāzes lietošanu atbilstoši dabasgāzes piegādes līguma un normatīvo aktu prasībām;
	5. ievērot sistēmas operatora noteikto dabasgāzes patēriņa režīmu;
	6. nekavējoties, bet ne vēlāk kā attiecīgās darbdienas laikā, kurā konstatēta neatbilstošas kvalitātes dabasgāzes saņemšana, informēt sistēmas operatoru par to;
	7. sniegt sistēmas operatoram pieprasīto informāciju, lai sistēmas operators varētu netraucēti izpildīt tam normatīvajos aktos, dabasgāzes piegādes līgumā vai sistēmas pakalpojuma līgumā noteiktos pienākumus un realizēt paredzētās tiesības.
3. Lietotājam, kas nav mājsaimniecības lietotājs, papildus šo noteikumu 66.punktā paredzētajiem pienākumiem ir pienākums:
	1. jebkurā diennakts laikā nodrošināt sistēmas operatora pārstāvju netraucētu piekļūšanu dabasgāzes apgādes sistēmām gazificētajā objektā, dabasgāzes norēķinu uzskaites mēraparātiem, kā arī ar tiem saistītām telemetrijas un telemehānikas sistēmām, lai sistēmas operators varētu netraucēti izpildīt tam normatīvajos aktos, dabasgāzes piegādes līgumā vai sistēmas pakalpojuma līgumā noteiktos pienākumus un realizēt paredzētās tiesības;
	2. dabasgāzes piegādes līgumā un sistēmas operatora apstiprinātajā norēķinu kārtībā noteiktajā kārtībā reģistrēt datus par patērētās dabasgāzes daudzumu un paziņot sistēmas operatoram;
	3. veikt pilnā apmērā maksājumus par dabasgāzi dabasgāzes piegādes līgumā noteiktajos termiņos un veidā;
	4. saskaņot ar sistēmas operatoru un ievērot sistēmas pakalpojuma saņemšanas grafiku;
	5. sistēmas pakalpojuma līgumā noteiktajā kārtībā reģistrēt dabasgāzes norēķinu uzskaites mēraparātu rādījumus un paziņot sistēmas operatoram;
	6. veikt pilnā apmērā maksājumus par saņemtajiem sistēmas pakalpojumiem sistēmas pakalpojuma līgumā noteiktajos termiņos un veidā;
	7. sistēmas operatora noteiktajā termiņā nomainīt gazificētajā objektā uzstādīto dabasgāzes norēķinu uzskaites mēraparātu.
4. Mājsaimniecības lietotājam papildus šo noteikumu 66.punktā paredzētajiem pienākumiem ir pienākums:
	1. no pulksten 8:00 līdz pulksten 21:00 nodrošināt sistēmas operatora pārstāvju netraucētu piekļūšanu dabasgāzes apgādes sistēmām gazificētajā objektā, dabasgāzes norēķinu uzskaites mēraparātiem, kā arī ar tiem saistītām telemetrijas un telemehānikas sistēmām, lai sistēmas operators varētu netraucēti izpildīt tam normatīvajos aktos vai dabasgāzes piegādes līgumā noteiktos pienākumus un realizēt paredzētās tiesības. Ja lietotājs minētajā laikā nenodrošina sistēmas operatora piekļūšanu lietotāja dabasgāzes apgādes sistēmām, lietotājam piekļūšana dabasgāzes apgādes sistēmām jānodrošina šo noteikumu 50.punktā noteiktā kārtībā;
	2. atbilstoši sistēmas operatora apstiprinātajai norēķinu kārtībai ziņot sistēmas operatoram dabasgāzes norēķinu uzskaites mēraparātu rādījumus;
	3. veikt pilnā apmērā maksājumus par dabasgāzi atbilstoši sistēmas operatora apstiprinātajai norēķinu kārtībai.
5. Lietotājam ir šādas tiesības:
	1. saņemt no sistēmas operatora dabasgāzi atbilstoši dabasgāzes piegādes līguma noteikumiem;
	2. saņemt no sistēmas operatora sistēmas pakalpojumu atbilstoši sistēmas pakalpojuma līguma noteikumiem;
	3. pieprasīt no sistēmas operatora informāciju par piekļuvi dabasgāzes apgādes sistēmai, kā arī pārbaudīt un salīdzināt dabasgāzes norēķinu uzskaites mēraparātu rā­dījumus;
	4. ja nepieciešams, pēc saskaņošanas ar sistēmas operatoru mainīt dabasgāzes piegādes līgumā noteikto dabasgāzes patēriņa režīmu;
	5. saņemt no sistēmas operatora informāciju par dabasgāzes piegādes pārtraukumiem un iespējamo dabasgāzes piegādes atjaunošanas laiku;
	6. sistēmas pakalpojuma līguma ietvaros gazificētajā objektā saņemt dabasgāzi atbilstoši tiem apjomiem, kādi, lietotājam un dabasgāzes pārvades sistēmas operatoram savstarpēji vienojoties, ir pārvadīti dabasgāzes pārvades sistēmā.

**VII. Dabasgāzes piegādes pārtraukšana, ierobežošana un atjaunošana**

1. Sistēmas operators ir tiesīgs nekavējoties pārtraukt vai ierobežot dabasgāzes piegādi, ja:
	1. notikusi avārija vai konstatēta avārijas situācija;
	2. saskaņā ar Enerģētikas likumu izsludināta enerģētiskā krīze.
2. Sistēmas operators ir tiesīgs nekavējoties pārtraukt dabasgāzes piegādi, par to noformējot attiecīgu aktu divos eksemplāros, no kuriem viens glabājas pie sistēmas operatora, otrs tiek nodots lietotājam vai tā pārstāvim,ja:
	1. lietotājs neievēro dabasgāzes piegādes līgumā noteiktos dabasgāzes patēriņa ierobežojumus;
	2. gazificētajā objektā ir patvaļīgi noņemti vai sabojāti dabasgāzes norēķinu uzskaites mēraparāti, ar tiem saistītās telemetrijas vai telemehānikas sistēmas vai plombas;
	3. sistēmas operators ir konstatējis šo noteikumu, dabasgāzes piegādes līguma vai sistēmas pakalpojuma līguma pārkāpumu, kura dēļ lietotājam ir samazināts patērētās dabasgāzes uzskaitītais daudzums vai radīta iespēja dabasgāzi patērēt bez maksas;
	4. lietotāja dabasgāzes iekārtas ir pievienotas neatbilstošā vietā, tai skaitā pirms dabasgāzes norēķinu uzskaites mēraparāta;
	5. lietotāja dabasgāzes iekārta dabasgāzes ārējai vai iekšējai gāzvadu sistēmai ir pievienota patvaļīgi, vai lietotāja dabasgāzes apgādes sistēmai ir patvaļīgi pievienota jauna lietotāja dabasgāzes apgādes sistēma vai tās daļa vai cita lietotāja dabasgāzes apgādes sistēma vai tās daļa;
	6. dabasgāzes apgādes sistēmai gazificētajā objektā ir atvienotas dabasgāzes iekārtas;
	7. sistēmas operatora pārstāvim netiek nodrošināta iespēja uzstādīt, nomainīt vai kontrolēt dabasgāzes norēķinu uzskaites mēraparātus, kā arī ar tiem saistītās telemetrijas un telemehānikas sistēmas, nolasīt rādījumus un netraucēti izpildīt citus normatīvajos aktos, dabasgāzes piegādes līgumā vai sistēmas pakalpojuma līgumā noteiktos pienākumus vai realizēt paredzētās tiesības;
	8. gazificētā objekta īpašnieks vai neviena no personām, kura gazificētā objektā lieto dabasgāzi, nav noslēgusi dabasgāzes piegādes līgumu vai sistēmas pakalpojuma līgumu ar sistēmas operatoru;
	9. dabasgāzes lietošana gazificētajā objektā ir uzsākta vai atjaunota patvaļīgi;
	10. lietotājs, kas nav mājsaimniecības lietotājs, sistēmas operatora noteiktajā termiņā nav nomainījis gazificētajā objektā uzstādīto dabasgāzes norēķinu uzskaites mēraparātu vai mājsaimniecības lietotājs nav nodrošinājis sistēmas operatoram iespēju nomainīt gazificētajā objektā uzstādīto dabasgāzes norēķinu uzskaites mēraparātu;
	11. nav izpildīti šo noteikumu 60.punktā vai 73.4.apakšpunktā minētie sistēmas operatora norādījumi par izmaiņām dabasgāzes apgādes sistēmā, dabasgāzes iekārtu ierīkošanā vai ekspluatācijā, lai nodrošinātu dabasgāzes lietošanu atbilstoši dabasgāzes piegādes līguma un normatīvo aktu prasībām.
3. Sistēmas operators, rakstveidā brīdinot mājsaimniecības lietotāju vismaz piecas darbadienas iepriekš, bet lietotāju, kurš nav mājsaimniecības lietotājs, vismaz trīs dienas iepriekš, var pārtraukt dabasgāzes piegādi, par to noformējot attiecīgu aktu divos eksemplāros, no kuriem viens glabājas pie sistēmas operatora, otrs tiek nodots lietotājam vai tā pārstāvim, šādos gadījumos:
	1. lietotāja, kas nav mājsaimniecības lietotājs, dabasgāzes apgādes sistēma ir aprīkota ar tādiem dabasgāzes norēķinu uzskaites mēraparātiem, kas neatbilst normatīvajos aktos noteiktajām metroloģiskajām prasībām, sistēmas operatora noteiktajām, dabasgāzes piegādes līgumā vai sistēmas pakalpojuma līgumā pielīgtajām prasībām, un lietotājs sistēmas operatora noteiktajā termiņā nav novērsis dabasgāzes norēķinu uzskaites mēraparātu neatbilstību normatīvajos aktos noteiktajām metroloģiskajām prasībām vai sistēmas operatora noteiktajām, dabasgāzes piegādes līgumā vai sistēmas pakalpojuma līgumā pielīgtajām prasībām;
	2. lietotājs šajos noteikumos un dabasgāzes piegādes līgumā noteiktajos termiņos nenorēķinās par saņemto dabasgāzi, sistēmas pakalpojuma līgumā noteiktajos termiņos nenorēķinās par saņemtajiem sistēmas pakalpojumiem, neveic citus ar dabasgāzes piegādes līguma un sistēmas pakalpojuma līguma izpildi saistītus maksājumus, nav samaksājis priekšapmaksu vai nav iemaksājis vai atjaunojis drošības depozītu, ja lietotājam tāds ir bijis noteikts;
	3. lietotājs nepilda dabasgāzes piegādes līguma vai sistēmas pakalpojuma līguma noteikumus, ja šo noteikumu neizpilde ir saistīta ar dabasgāzes apgādes sistēmas lietošanas prasību neievērošanu vai maksājuma saistību neizpildi pret sistēmas operatoru.
4. Sistēmas operators dabasgāzes piegādi lietotājam atjauno piecu darbadienu laikā pēc tam, kad tas:
	1. konstatējis, ka novērsti šo noteikumu 71.punktā, 72.1. un 72.3.apakšpunktā noteiktie dabasgāzes piegādes pārtraukšanas iemesli;
	2. saņēmis samaksu par patērēto dabasgāzi un saskaņā ar šiem noteikumiem aprēķināto patērētās dabasgāzes daudzumu;
	3. saņēmis samaksu par sniegtajiem sistēmas pakalpojumiem;
	4. saņēmis citus ar dabasgāzes piegādes līguma, sistēmas pakalpojuma līguma un šo noteikumu izpildi saistītos maksājumus (tajā skaitā nokavējuma procentus, parāda atgūšanas izmaksas, šo noteikumu 94., 98.punktā un 100. punktā noteikto kompensāciju un maksājumu drošības depozīts atjaunošanai);
	5. saņēmis samaksu par tā aprēķinātiem dabasgāzes piegādes pārtraukšanas un atjaunošanas izdevumiem un
	6. konstatējis, ka izpildītas tā prasības turpmākai drošai dabasgāzes lietošanai.
5. Ja dabasgāzes piegāde gazificētajā objektā ir pārtraukta saskaņā ar šo noteikumu 71.punktu, 72.1. vai 72.2.apakšpunktu, sistēmas operatoram pirms dabasgāzes piegādes atjaunošanas papildus šo noteikumu 73punktā minētajam ir tiesības pieprasīt veikt izmaiņas gazificētā objekta dabasgāzes apgādes sistēmā, tajā skaitā uzstādot papildu noslēgierīci, dabasgāzes norēķinu uzskaites mēraparātu ar telemetrijas vai telemehānikas sistēmu datu automatizētai attālinātai nolasīšanai vai pārvietojot dabasgāzes norēķinu uzskaites mēraparātu ar sistēmas operatoru saskaņotā un sistēmas operatoram brīvi pieejamā vietā.
6. Sistēmas operatora pieprasītās izmaiņas gazificētā objekta dabasgāzes apgādes sistēmā veic lietotājs vai sistēmas operators, savstarpēji vienojoties. Ja vienošanos nav iespējams panākt, minētās izmaiņas veic sistēmas operators par lietotāja līdzekļiem. Lietotājs par saviem līdzekļiem nodrošina sistēmas operatora pieprasīto izmaiņu gazificētā objekta dabasgāzes apgādes sistēmā veikšanu.
7. Šo noteikumu [77.punktā](http://likumi.lv/doc.php?id=185784&search=on#p43#p43) minētajos gadījumos, kā arī, ja dabasgāzes piegāde pārtraukta ilgāk par 24 stundām un tas ir paziņots lietotājam, sistēmas operators piegādā lietotājam nepiegādātās dabasgāzes daudzumu jebkurā lietotājam pieņemamā laikposmā. Sistēmas operators piegādātās dabasgāzes cenu nosaka kā dabasgāzes cenu, kas ir spēkā piegādes dienā. Ja lieto­tājs veicis iepriekšēju samaksu, pēc lietotāja rakstiska pieprasījuma sistēmas operators atmaksā saņemto priekšapmaksu par nepiegādāto dabasgāzi. Šī noteikumu punkta nosacījumi neattiecas uz mājsaimniecības lietotājiem.
8. Sistēmas operators par dabasgāzes piegādes pārtraukumu plānotas dabasgāzes apgādes sistēmu atvienošanas dēļ brīdina lietotāju vismaz piecas dienas iepriekš telefoniski, nosūtot īsziņu, izmantojot e-pakalpojumu portālu vai rakstveidā. Sistēmas operatoram ir tiesības mājsaimniecības lietotāju brīdināt par dabasgāzes sistēmu atvienošanu, izvietojot attiecīgu paziņojumu pie nekustamā īpašuma, kurā atrodas gazificētais objekts, vai brīdināt ar gazificētā objekta īpašnieka vai viņa pilnvarotās personas starpniecību. Ja piecu dienu laikā pēc brīdinājuma izteikšanas ar lietotāju, kas nav mājsaimniecības lietotājs, neizdodas saskaņot dabasgāzes apgādes sistēmu atvienošanas laiku, sistēmas operators nosaka šo laiku patstāvīgi (ja iespējams, izvēloties tādu laiku, kad lietotājs dabasgāzi nepatērē) un paziņo par to lietotājam.
9. Lai veiktu neatliekamus pasākumus avārijas, avārijas situācijas vai konstatēto bojājumu novēršanai, sistēmas operatoram ir tiesības nekavējoši jebkurā diennakts laikā atvienot lietotāja dabasgāzes apgādes sistēmu, dabasgāzes iekārtas. Sistēmas operators pēc tam steidzamības kārtībā telefoniski, nosūtot īsziņu, izmantojot e-pakalpojumu portālu vai rakstveidā informē lietotāju par dabasgāzes piegādes pārtraukumu un tā iemeslu. Sistēmas operatoram ir tiesības mājsaimniecības lietotāju brīdināt par dabasgāzes sistēmu atvienošanu, izvietojot attiecīgu paziņojumu pie nekustamā īpašuma, kurā atrodas gazificētais objekts, vai brīdināt ar gazificētā objekta īpašnieka vai viņa pilnvarotās personas starpniecību.
10. Ja dabasgāzes piegāde tiek pārtraukta vairāk nekā 1000 lietotājiem, par dabasgāzes apgādes sistēmu atvienošanu sistēmas operatoram ir tiesības mājsaimniecības lietotājus informēt, izmantojot plašsaziņas līdzekļus.
11. Sistēmas operators nav atbildīgs par dabasgāzes piegādes pārtraukumiem, ja tos izraisījuši lietotāja dabasgāzes apgādes sistēmas drošības ierīču darbības traucējumi, lietotāja vai trešo personu darbība vai bezdarbība.
12. Sistēmas operators nav atbildīgs par dabasgāzes piegādes pār­traukumiem un kaitējumu, tajā skaitā zaudējumiem, kas lietotājam radušies dabasgāzes piegādes pār­traukšanas dēļ, ja sistēmas operators pārtraucis dabasgāzes piegādi lietotājam šo noteikumu VII nodaļā noteiktajos gadījumos.
13. Lietotājs ir tiesīgs pieprasīt pārtraukt dabasgāzes piegādi uz laiku, ne ilgāku par vienu gadu, nepārtraucot dabasgāzes piegādes līguma darbību. Izdevumus, kas saistīti ar dabasgāzes piegādes pārtraukšanu un atjaunošanu, sedz lietotājs.

**VIII. Norēķini par saņemto dabasgāzi**

1. Par saņemto dabasgāzi lietotājs norēķinās saskaņā ar dabasgāzes piegādes līgumu un sistēmas operatora apstiprināto norēķinu kārtību.
2. Sistēmas operators norēķinu kārtībā paredz, kā lietotājs nolasa dabasgāzes norēķinu uzskaites mēraparāta rādījumus un paziņo tos sistēmas operatoram un kā norēķinās ar sistēmas operatoru. Norēķinu kārtību, kā arī grozījumus tajā sistēmas operators ne vēlāk kā 30 dienas pirms to spēkā stāšanās publicē oficiālajā izdevumā „Latvijas Vēstnesis” un savā tīmekļa vietnē. Sistēmas operators rakstveidā informē lietotāju par grozījumiem norēķinu kārtībā ne vēlāk kā 30 dienas pirms to spēkā stāšanās.
3. Sistēmas operators pārdod dabasgāzi lietotājam atbilstoši dabasgāzes tirdzniecības tarifiem, kas apstiprināti saskaņā ar likumu “[Par sabiedrisko pakalpojumu regulatoriem](http://likumi.lv/doc.php?id=12483)” un [Enerģētikas likumu](http://likumi.lv/doc.php?id=49833).
4. Par sistēmas pakalpojuma līguma ietvaros dabasgāzes sadales sistēmā transportētās dabasgāzes apjomu, lietotājs norēķinās atbilstoši sistēmas pakalpojuma tarifiem, kas apstiprināti saskaņā ar likumu “Par sabiedrisko pakalpojumu regulatoriem” un Enerģētikas likumu.
5. Par dabasgāzes tirdzniecības tarifu un sistēmas pakalpojumu tarifu pareizu piemērošanu ir atbildīgs sistēmas operators.
6. Sistēmas operators par dabasgāzes tirdzniecības tarifa un sistēmas pakalpojumu tarifa spēkā stāšanos informē lietotāju ne vēlāk kā 30 dienas iepriekš, publicējot tarifu oficiālajā izdevumā „Latvijas Vēstnesis” un savā tīmekļa vietnē.
7. Ja ir mainījies dabasgāzes tirdzniecības tarifs un lietotājs pēc dabasgāzes tirdzniecības tarifa izmaiņu spēkā stāšanās sistēmas operatora noteiktajā kārtībā nepaziņo dabasgāzes norēķinu uzskaites mēraparātu v rādījumus, sistēmas operators izraksta maksājuma dokumentus atbilstoši jaunajam dabasgāzes tirdzniecības tarifam. Ja ir mainījies sistēmas pakalpojuma tarifs un lietotājs pēc dabasgāzes sistēmas pakalpojuma tarifa izmaiņu spēkā stāšanās sistēmas operatora noteiktajā kārtībā nepaziņo dabasgāzes norēķinu uzskaites mēraparātu rādījumus, sistēmas operators izraksta maksājuma dokumentus atbilstoši jaunajam sistēmas pakalpojuma tarifam.
8. Norēķinus par katrā gazificētajā objektā patērēto dabasgāzi lietotājs izdara atbilstoši dabasgāzes tirdzniecības tarifam. Dabasgāzes tirdzniecības tarifu nosaka katram gazificētajam objektam atsevišķi. Viena lietotāja vairākiem gazificētajiem ob­jektiem, kas atrodas vienā adresē un kuri dabasgāzi saņem no vienas pieslēguma vietas sadales sistēmai (vai no vairākām pieslēguma vietām sadales sistēmai, ja lietotājam nepieciešamo dabasgāzes daudzumu tehniski nav iespējams nodrošināt no vienas pieslēguma vietas sadales sistēmai), ir savstarpēji savienoti ar vienotu attiecīgā lietotāja dabasgāzes apgādes sistēmu un atrodas vienā adresē, norēķinos piemēro tarifu, kas noteikts atbilstoši attiecīgo gazificēto objektu kopējam dabasgāzes patēriņam.
9. Norēķinus par katrā gazificētajā objektā saņemtajiem sistēmas pakalpojumiem lietotājs izdara atbilstoši sistēmas pakalpojuma tarifam, ņemot vērā kopējo dabasgāzes patēriņu katrā gazificētā objektā. Sistēmas pakalpojuma tarifu nosaka katram gazificētajam objektam atsevišķi. Viena lietotāja vairākiem gazificētajiem ob­jektiem, kas atrodas vienā adresē un kuri sistēmas pakalpojumu saņem vienā pieslēguma vietā sadales sistēmai (vai vairākās pieslēguma vietās sadales sistēmai, ja lietotājam nepieciešamo sistēmas pakalpojumu tehniski nav iespējams nodrošināt vienā pieslēguma vietā sadales sistēmai), ir savstarpēji savienoti ar vienotu attiecīgā lietotāja dabasgāzes apgādes sistēmu un atrodas vienā adresē, norēķinos piemēro sistēmas pakalpojuma tarifu, kas noteikts atbilstoši attiecīgo gazificēto objektu kopējam dabasgāzes patēriņam.
10. Komersantam, kas sniedz centralizētās siltumapgādes pakalpo­jumus pašvaldības administratīvajā teritorijā, un to apliecina attiecīgā pašvaldība, norēķinos piemēro dabasgāzes tirdzniecības tarifu vai sistēmas pakalpojuma tarifu, kas noteikts atbilstoši siltumapgādes komersanta gazificēto objektu kopējam dabasgāzes patēriņam attiecīgās paš­valdības administratīvajā teritorijā.
11. Lietotāja patērēto dabasgāzes daudzumu uzskaita normālkubikmetros. Ja lietotāja dabasgāzes apgādes sistēma ir aprīkota ar dabasgāzes norēķinu uzskaites mēraparātiem, kuriem izgatavotājs nav paredzējis temperatūras vai spiediena korekciju, vai tie nav aprīkoti ar ierīci, kas šādu korekciju paredz, patērēto dabasgāzes daudzumu nosaka kubikmetros. Lietotājs norēķinās saskaņā ar dabasgāzes norēķinu uzskaites mēraparātu rādījumiem.
12. Ja dabasgāzes lietošana gazificētajā objektā ir uzsākta vai atjaunota patvaļīgi, tomēr šādu darbību rezultātā lietotājam nav samazināts patērētās dabasgāzes uzskaitītais daudzums, kā arī nav radīta iespēja dabasgāzi patērēt bez maksas, lietotājs samaksā par patērēto dabasgāzi, kā arī kompensāciju. Sistēmas operators kompensāciju nosaka, reizinot patērētās dabasgāzes daudzumu ar dabasgāzes tirdzniecības tarifu divkāršā apmērā.
13. Ja tehnisku iemeslu dēļ dabasgāzes norēķinu uzskaites mēraparāts nav uzstādīts uz dabasgāzes apgādes sistēmas piederības robežas, dabasgāzes zudumus gāzesvados (ja tādi radušies) no dabasgāzes apgādes sistēmas piederības robežas līdz dabasgāzes norēķinu uzskaites mēr­aparāta uzstādīšanas vietai nosaka pēc šādiem aprēķiniem:
	1. ja dabasgāzes norēķinu uzskaites mēraparāts uzstādīts sistēmas operatora pusē pirms piederības robežas, dabasgāzes zu­dumus, kas radušies posmā starp dabasgāzes norēķinu uzskaites mēr­aparāta uzstādīšanas vietu un piederības robežu, atskaita no lietotājam piegādātās dabasgāzes daudzuma;
	2. ja dabasgāzes norēķinu uzskaites mēraparāts uzstādīts lietotāja pusē pirms piederības robežas, dabasgāzes zudumus, kas radušies posmā starp dabasgāzes norēķinu uzskaites mēraparāta uzstādīšanas vietu un piederības robežu, pieskaita pie lietotājam piegā­dātās dabasgāzes kopējā daudzuma.
14. Ja lietotājs dabasgāzes piegādes līgumā vai sistēmas operatora apstiprinātajā norēķinu kārtībā paredzētajā kārtībā nepaziņo sistēmas operatoram dabasgāzes norēķinu uzskaites mēraparātu rādījumus, sistēmas operators aprēķina patērētās dabasgāzes daudzumu:
	1. lietotājam, kas nav mājsaimniecības lietotājs – ņemot vērā faktiski patērēto dabasgāzi līdzīgos apstākļos līdzīgā laikposmā vai pamatojoties uz lietotājam atļauto maksimālo dabasgāzes patēriņu stundā, vai lietotāja dabasgāzes iekārtu maksimālo iespējamo dabasgāzes patēriņu stundā, ja tas pārsniedz lietotājam atļauto maksimālo dabasgāzes patēriņu stundā;
	2. mājsaimniecības lietotājam – ņemot vērā faktiski patērēto dabasgāzi līdzīgā laikposmā, vai ņemot vērā lietotāja dabasgāzes iekārtu maksimālo iespējamo dabasgāzes patēriņu stundā, vai ņemot vērā sistēmas operatora apstiprinātajā norēķinu kārtībā noteiktās diferencētās patēriņa normas.
15. Ja lietotāja dabasgāzes apgādes sistēma ir aprīkota vai bijusi aprīkota ar tādu dabasgāzes norēķinu uzskaites mēraparātu, kas neatbilst normatīvajos aktos noteiktajām prasībām mērīšanas līdzekļiem vai sistēmas operatora noteiktajām, dabasgāzes piegādes līgumā vai sistēmas pakalpojuma līgumā pielīgtajām prasībām, sistēmas operatoram, pierādot, ka pārkāpums radies lietotāja darbības vai bezdarbības rezultātā, ir tiesības aprēķināt patērētās dabasgāzes daudzumu un sniegto sistēmas pakalpojumu apjomu, pamatojoties uz lietotājam atļauto maksimālo dabasgāzes patēriņu stundā vai lietotāja dabasgāzes iekārtu maksimālo iespējamo dabasgāzes patēriņu stundā, ja tas pārsniedz lietotājam atļauto maksimālo dabasgāzes patēriņu stundā.
16. Ja sistēmas operators konstatē un pierāda līdz tiesisku pierādījumu ticamības pakāpei šo noteikumu, dabasgāzes piegādes līguma vai sistēmas pakalpojumu līguma pārkāpumu, kas radies lietotāja darbības vai bezdarbības rezultātā un kura dēļ lietotājam ir samazināts patērētās dabasgāzes uzskaitītais daudzums vai radīta iespēja dabasgāzi patērēt bez maksas, lietotājs samaksā par patērēto dabasgāzi, kā arī kompensāciju, saskaņā ar sistēmas operatora izrakstītu pretenziju par līgumsaistību izpildi. Lietotājam ir pienākums laikus un pilnā apmērā norēķināties ar sistēmas operatoru.
17. Sistēmas operators šo noteikumu 98.punktā minētā pārkāpuma rezultātā patērētās dabasgāzes daudzumu aprēķina šādi:
	1. lietotājam, kas nav mājsaimniecības lietotājs – ņemot vērā faktiski patērēto dabasgāzi līdzīgos apstākļos līdzīgā laikposmā vai pamatojoties uz lietotājam atļauto maksimālo dabasgāzes patēriņu stundā, vai lietotāja dabasgāzes iekārtu maksimālo iespējamo dabasgāzes patēriņu stundā, ja tas pārsniedz lietotājam atļauto maksimālo dabasgāzes patēriņu stundā;
	2. mājsaimniecības lietotājam – ņemot vērā lietotāja dabasgāzes iekārtu maksimālo iespējamo dabasgāzes patēriņu stundā vai ņemot vērā sistēmas operatora apstiprinātajā norēķinu kārtībā noteiktās dabasgāzes diferencētās patēriņa normas.
18. Sistēmas operators šo noteikumu [98.punktā](http://likumi.lv/doc.php?id=185784&search=on#p56#p56) paredzēto kompensāciju nosaka, reizinot šo noteikumu 99.punktā paredzētajā kārtībā aprēķināto patērētās dabasgāzes daudzumu ar dabasgāzes tirdzniecības tarifu divkāršā apmērā.
19. Ja nav iespējams precīzi noteikt, no kura laika samazināts patērētās dabasgāzes uzskaitītais daudzums vai radīta iespēja dabasgāzi patērēt bez maksas, par perioda sākumu uzskata dabasgāzes norēķinu uzskaites mēraparāta pēdējās kontroles vai uzstādīšanas laiku (minētais periods nedrīkst būt ilgāks par diviem gadiem).
20. Ja dabasgāzes norēķinu uzskaites mēraparāts ir bojāts vai atvienots, lai to remontētu, verificētu vai pārbaudītu, katrā diennaktī patērēto dabasgāzes daudzumu nosaka atbilstoši dabasgāzes iekārtas vidējai slodzei līdzīgos apstākļos līdzīgā laikposmā vai aprēķina atbilstoši lietotājam atļautajam maksimālajam dabasgāzes patēriņam stundā.
21. Norēķinu periods mājsaimniecības lietotājiem ir viens kalendārais mēnesis. Lietotājiem, kuri nav mājsaimniecības lietotāji, norēķinu periods atbilstoši dabasgāzes piegādes līgumā, sistēmas pakalpojuma līgumā un sistēmas operatora apstiprinātajā norēķinu kārtībā noteiktajam ir viens kalendārais mēnesis vai 10 dienas.
22. Mājsaimniecības lietotājs norēķinās ar sistēmas operatoru par kārtējo norēķinu periodu līdz kārtējā mēneša divdesmitajam datumam. Lietotājs, kas nav mājsaimniecības lietotājs, norēķinās ar sistēmas operatoru par kārtējo norēķinu periodu 10 dienu laiku pēc norēķinu perioda beigām.
23. Par katru veicamā maksājuma kavējuma dienu lietotājs maksā sistēmas operatoram nokavējuma procentus (Civillikuma 1753.pants) – 0,15 % dienā no nesamaksātās summas. Sistēmas operatoram ir tiesības saskaņā ar dabasgāzes piegādes līgumu un sistēmas pakalpojumu līgumu pieprasīt arī līgumsodu par citu lietotāja saistību neizpildi.
24. Sistēmas operatoram ir tiesības lietotājam vai personai, kura vēlas noslēgt dabasgāzes piegādes līgumu, pieprasīt iesniegt līgumsaistību pienācīgas izpildes nodrošinājumu - drošības depozītu, nepārsniedzot divu mēnešu iespējamā maksājuma apmēru, veikt priekšapmaksu mēneša vidējā maksājuma apmērā vai noteikt īsākus norēķinu termiņus, ja:
	1. lietotājs vai persona, kura vēlas noslēgt dabasgāzes piegādes līgumu, nav ievērojusi sistēmas operatora apstiprināto norēķinu kārtību un kavējusi maksājumus par saņemto dabasgāzi (t.sk., citā gazificētajā objektā);
	2. lietotājs vai persona, kura vēlas noslēgt dabasgāzes piegādes līgumu, tiek likvidēta vai reorganizēta un saskaņā ar reorganizācijas plānu tiks likvidēta;
	3. lietotājam vai personai, kura vēlas noslēgt dabasgāzes piegādes līgumu, ierosināts tiesiskās aizsardzības process, ārpustiesas tiesiskās aizsardzības process vai pasludināts maksātnespējas process;
	4. lietotājs vai persona, kura vēlas noslēgt dabasgāzes piegādes līgumu, šajos noteikumos paredzētajā kārtībā nav nodrošinājusi sistēmas operatora pārstāvjiem piekļuvi dabasgāzes apgādes sistēmai, lai sistēmas operators varētu netraucēti izpildīt tam normatīvajos aktos vai dabasgāzes piegādes līgumā noteiktos pienākumus un realizēt paredzētās tiesības (t.sk., citā gazificētajā objektā);
	5. dabasgāzes piegādes līgumu vēlas noslēgt lietotājs, kas plāno patērēt vairāk nekā 25 000 normālkubikmetrus dabasgāzes gadā;
	6. lietotājs vai persona, kura vēlas noslēgt dabasgāzes piegādes līgumu, ir iekļauta parādvēstures datubāzē par saistību neizpildi vai sistēmas operators konstatē citus objektīvus apstākļus, kas rada šaubas par lietotāja vai personas, kura vēlas noslēgt dabasgāzes piegādes līgumu, spēju pilnā mērā izpildīt uzņemtās saistības.
25. Ja lietotājs saskaņā ar šo noteikumu 107.punktu ir iemaksājis sistēmas operatoram drošības depozītu kā līgumsaistību pienācīgas izpildes nodrošinājumu:
	1. lietotājam ir pienākums pēc sistēmas operatora pieprasījuma atjaunot drošības depozītu pilnā apmērā, ja sistēmas operators no tā dzēsis lietotāja neizpildītās saistības;
	2. sistēmas operatoram ir pienākums paziņot lietotājam par lietotāja neizpildīto saistību dzēšanu no drošības depozīta;
	3. sistēmas operatoram ir pienākums atmaksāt depozītu mājsaimniecības lietotājam pēc divpadsmit mēnešu labas maksājumu vēstures (nav pieļauts pielīgto samaksas termiņu kavējums);
	4. sistēmas operatoram ir pienākums pēc diviem gadiem atmaksāt depozītu lietotājam, kas nav mājsaimniecības lietotājs, ja tas ar labu maksājumu vēsturi (nav pieļauts pielīgto samaksas termiņu kavējums) apliecina finansiālo stabilitāti;
	5. izbeidzot līgumiskās attiecības, sistēmas operatoram ir pienākums piecu darbdienu laikā atmaksāt lietotājam drošības depozīta summu, kas nav izlietota lietotāja neizpildīto saistību dzēšanai.
26. Ja lietotājs saskaņā ar šo noteikumu 107.punktu veic priekšapmaksu vai tam kā līgumsaistību pienācīgas izpildes nodrošinājums tiek noteikts īsāks norēķinu termiņš, sistēmas operators pārtrauc minēto līgumsaistību pienācīgas izpildes nodrošinājumu piemērošanu mājsaimniecības lietotājam pēc sešu mēnešu labas maksājumu vēstures (nav pieļauts pielīgto samaksas termiņu kavējums) un lietotājam, kas nav mājsaimniecības lietotājs, pēc divpadsmit mēnešu labas maksājumu vēstures (nav pieļauts pielīgto samaksas termiņu kavējums).
27. Ja lietotājs maksājuma dokumentos konstatē kļūdu, lietotājs rakstiski paziņo par to sistēmas operatoram. Ja dabasgāzes norēķinu uzskaites mēraparāta rādījums nolasīts nepareizi, lietotājs rakstiski paziņo par to sistēmas operatoram. Iesniegums par dabasgāzes norēķinu uzskaites mēraparāta rādījumu pārbaudi vai kļūdu maksājuma dokumentā neatbrīvo lietotāju no pienākuma noteiktajā termiņā izdarīt maksājumus.
28. Sistēmas operators 10 darbadienu laikā pēc lietotāja rakstiska iesnieguma saņemšanas pārbauda aprēķinus un, ja nepieciešams, arī dabasgāzes norēķinu uzskaites mēr­aparātu rādījumus. Pārbaudes rezultātus paziņo lietotājam, ja nepieciešams, veic izmaiņas maksājuma dokumentos.
29. Ja sistēmas operators konstatē kļūdu norēķinu uzskaitē, tostarp dabasgāzes norēķinu uzskaites mēraparāta nepareizas darbības dēļ, vai aprēķinos par saņemto dabasgāzi, sistēmas operators izdara pārrēķinu par pēdējo norēķinu periodu vai laikposmu, sākot no iepriekšējās dabasgāzes norēķinu uzskaites mēr­aparātu pārbaudes dienas.
30. Sistēmas operators, konstatējot, ka gazificētajā objektā dabasgāzes caurplūde caur norēķinu uzskaites mēraparātu ir zemāka par norēķinu uzskaites mēraparātam noteikto zemāko pieļaujamo mērījumu robežu, ir tiesīgs izdarīt saņemtās dabasgāzes vai sniegto sistēma pakalpojumu pārrēķinu par laikposmu, kad dabasgāzes caurplūde ir mazāka par lietotāja norēķinu uzskaites mēraparātam noteikto zemāko pieļaujamo mērījumu robežu, pieņemot, ka caurplūdes lielums ir vienāds ar konkrētajam mēraparātam noteikto zemāko mērījumu robežu, ja dabasgāzes piegādes līgumā vai sistēmas pakalpojuma līgumā nav paredzēts citādi.
31. Gazificētajos objektos, kuros dabasgāzi lieto vairāki dzīvojamās mājas vai dzīvokļa īrnieki vai īpašnieki un kuros dabasgāzes patēriņu uzskaita viens dabasgāzes norēķinu uzskaites mēraparāts, ar sistēmas operatoru par saņemto dabasgāzi norēķinās atbildīgā persona, kuru nosaka šī gazificētā objekta īpašnieks. Sistēmas operators nerisina gazificētā objekta īrnieku vai īpašnieku savstarpējos strīdus par norēķiniem un dabasgāzes iekšējo gāzvadu sistēmas lietošanu.
32. Sistēmas operators ir tiesīgs celt prasību tiesā pret lietotāju par parādu piedziņu arī tad, ja dabasgāzes piegāde gazificētajā objektā nav pārtraukta vai lietotājs pretēji šajos noteikumos paredzētajam pienākumam, nenodrošina sistēmas operatora pārstāvjiem piekļuvi lietotāja dabasgāzes apgādes sistēmai, ne dabasgāzes norēķinu uzskaites mēraparāta rādījumu nolasīšanai, ne dabasgāzes piegādes pārtraukšanai.

# IX. Noslēguma jautājumi

1. Šo noteikumu 104.punkts stājas spēkā 2016.gada 1.jūlijā. Līdz 2016.gada 30.jūnijam mājsaimniecības lietotāji atbilstoši sistēmas operatora apstiprinātajai norēķinu kārtībai maksājumus par dabasgāzi veic 20 dienu laikā pēc norēķinu perioda – kalendāra mēneša, beigām.
2. Atzīt par spēku zaudējušiem Ministru kabineta 2008.gada 16.decembra noteikumus Nr.1048 “Dabasgāzes piegādes un lietošanas noteikumi” (Latvijas Vēstnesis, 2008, 5Nr.201).

**Informatīva atsauce uz Eiropas Savienības direktīvu**

Noteikumu projektā iekļautas tiesību normas, kas izriet no Eiropas Parlamenta un Padomes 2012. gada 25. oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK.

###### 1. pielikums

 Ministru kabineta

2015.gada \_\_\_.\_\_\_\_\_

noteikumiem Nr.\_\_\_\_\_

**Dabasgāzes kvalitātes parametri**

|  |  |  |  |  |
| --- | --- | --- | --- | --- |
| Nr.p. k. | Parametri | Mērvienība | Vērtība | Pārbaudes metodika |
| 1. | Vobbes skaitlis (indekss) – WS,b bāzes temperatūras apstākļos (sadegšana/mērīšana) 25/20 oC | MJ/m3 | 47,02–51,98 | LVS EN ISO 6976 |
| kcal/m3 | 11231–12415 |
| kWh/m3 | 13,06–14,44 |
| 2. | Augstākais sadegšanas siltums (GCV) 20 °C un 101,325 kPa bāzes temperatūras apstākļos (sadegšana/mērīšana) 25/20 °C | MJ/m3 | ≥ 34,87 | LVS EN ISO 6976 |
| kcal/m3 | ≥ 8329 |
| kWh/m3 | ≥ 9,69 |
| 3. | Zemākais sadegšanas siltums (NCV) 20 °C un 101,325 kPa bāzes temperatūras apstākļos (sadegšana/mērīšana) 25/20 °C | MJ/m3 | ≥ 31,82 | LVS EN ISO 6976 |
| kcal/m3 | ≥ 7600 |
| kWh/m3 | ≥ 8,83 |
| 4. | Relatīvais blīvums – d  |  | 0,55–0,70 | LVS EN ISO 6976 |
| 5. | Sērs kopā – S | g/m3 | ≤ 0,03 | LVS EN ISO 6974 |
| 6. | Sērūdeņradis + karbonilsulfīds H2S + COS (kā S) | g/m3 | ≤ 0,02 | LVS EN ISO 6326 |
| 7. | Merkaptāni – RHS (kā S) | g/m3 | ≤ 0,036 | LVS EN ISO 6326 |
| 8. | Metāns – CH4  | mol % | ≥ 90 | LVS EN ISO 6974 |
| 9. | Slāpeklis – N2 | mol % | ≤ 3 | LVS EN ISO 6974 |
| 10. | Skābeklis – O2 | mol % | ≤ 1,0 | LVS EN ISO 6974 |
| 11. | Oglekļa dioksīds – CO2 | mol % | ≤ 2,5 | LVS EN ISO 6974 |
| 12. | Metāna skaitlis |  | ≥ 65 | LVS 459 |
| 13. | Mehāniskie piemaisījumi | g/m3 | ≤ 0,001  | LVS 459 |
| 14. | Ogļūdeņražu rasas punkts HC DP, pie 1–70 bar | °C | ≤ –2 | ISO 12148 |
| 15. | Ūdens rasas punkts – H2O DP, pie 40 bar | °C | ≤ –10 | LVS EN ISO 11541:2003 |
| 16. | Ūdeņradis – H2 | mol % | ≤ 0,1 | LVS EN ISO 6974 |
| 17. | Gāzes smakas intensitātepie 1% koncentrācijas gaisā, vaiOdorizācijas pakāpes pārbaudear aparātu metodi | balles | ne mazāk kā 3 | LV NS GS-01:2009 |
| mg/m3 | ne mazāk kā 3 |

LVS EN ISO 6326-1 Dabasgāze. Sēra savienojumu noteikšana;

LVS EN ISO 6974 Dabasgāze. Sastāva un saistītās nenoteiktības noteikšana ar gāzes hromatogrāfijas metodi LVS EN ISO 6976 Dabasgāze. Siltumradītspējas aprēķins, blīvums, relatīvais blīvums un sastāva Vobbes indekss;

LVS EN ISO 11541:2003 Dabasgāze - Ūdens satura noteikšana augstā spiedienā;

ISO 12148 Dabasgāze. Spoguļa tipa instrumentiem kalibrēšana ogļūdeņraža rasai.

LVS 459 Dabasgāze. Gāzu īpašības, parametri, kvalitātes novērtēšana

LV NS GS-01 Ogļūdeņražu gāzes. Odorizācijas pārbaudes metodes.

Ministru prezidente L.Straujuma

Ekonomikas ministre D.Reizniece - Ozola

Iesniedzējs: ekonomikas ministre D.Reizniece - Ozola

Vīza: valsts sekretārs R.Beinarovičs

29.01.2016. 11:43

I.Niedrīte,

67013168, Indra.Niedrite@em.gov.lv